Diari Oficial de la Generalitat Valenciana


Sumari del DOGV 8469, del 22-01-2019 (2019/131)

RESOLUCIÓ de 8 de gener de 2019, del conseller d'Educació, Investigació, Cultura i Esport, per la qual s'aprova la Carta de Serveis de la Junta Qualificadora de Coneixements de Valencià de la Generalitat.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8469

Data del DOGV
:   22-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/131


Data del document
:   08-01-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * norma de qualitat

RESOLUCIÓ de 8 de gener de 2019, del conseller d'Educació, Investigació, Cultura i Esport, per la qual s'aprova la Carta de Serveis de la Junta Qualificadora de Coneixements de Valencià de la Generalitat. [2019/131]  
 El Decret 41/2016, de 15 d'abril, del Consell, pel qual s'estableix el sistema per a la millora de la qualitat dels serveis públics i l'avaluació dels plans i programes en l'Administració de la Generalitat i el seu sector públic instrumental, té per objecte regular els instruments generals del sistema per a la millora de la qualitat de l'Administració de la Generalitat i el seu sector públic instrumental, amb la finalitat de garantir a la ciutadania la prestació d'uns serveis públics de qualitat, així com l'establiment de directrius per a l'avaluació del compliment i resultats dels seus plans i programes i la seua corresponent publicitat.  
  
En el capítol III del citat decret es defineix el sistema de gestió de les cartes de serveis com un instrument de millora contínua dels serveis per mitjà del qual les organitzacions públiques informen sobre els compromisos de qualitat dels serveis que gestionen i presten, en resposta a les necessitats i expectatives de la ciutadania, i a la demanda de transparència en l'activitat pública.  
Per la seua condició d'instrument de millora, les cartes de serveis es configuren com un autèntic sistema de gestió i, en aquest sentit, tota la informació bàsica de les cartes de serveis es gestionarà de manera uniforme i centralitzada per l'òrgan directiu responsable en matèria de gestió i millora de la qualitat dels serveis públics i estarà suportada en una aplicació informàtica corporativa, en la qual s'aniran introduint totes les dades corresponents a l'evolució dels objectius i indicadors associats als compromisos de qualitat, de manera que s'efectuarà tant el seu control i seguiment, com la gestió completa dels aspectes essencials de les cartes.  
La Carta de Serveis de la Junta Qualificadora de Coneixements de Valencià de la Generalitat ha sigut promoguda per la Direcció General de Política Lingüística i Gestió del Multilingüisme. En l'elaboració del document s'han seguit les previsions del Decret 41/2016, de 15 d'abril, del Consell, anteriorment citat.  
La Junta Qualificadora de Coneixements de Valencià (JQCV) té com a funció registrar, expedir, homologar, validar els certificats oficials administratius de coneixements de valencià i organitzar les proves per a obtindre'ls.  
D'acord amb l'article 17.2 del Decret 41/2016 del Consell, la carta ha sigut informada, favorablement, per part de l'òrgan directiu competent en matèria de gestió i millora de la qualitat dels serveis públics, quant a la coherència metodològica dels processos d'elaboració i dels compromisos adquirits, així com en relació a l'homogeneïtat de les cartes.  
Per tot l'exposat, fent ús de la facultat que em confereix l'article 17 del citat Decret 41/2016, de 15 d'abril, del Consell, quant a l'autoritat competent per a procedir a la seua aprovació, resolc:  
  
Primer  
Aprovar la Carta de Serveis de la Junta Qualificadora de Coneixements de Valencià de la Generalitat que s'incorpora com a annex d'aquesta resolució.  
  
Segon  
La Carta de Serveis de la Junta Qualificadora de Coneixements de Valencià de la Generalitat estarà a la disposició de la ciutadania a través la pàgina institucional de la Generalitat Valenciana http//www.gva.es/carta, sense perjudici d'altres accions de comunicació que pogueren realitzar-se.  
  
Tercer  
La present resolució es publicarà en el Diari Oficial de la Generalitat Valenciana (DOGV).  
  
València, 8 de gener de 2019.- El conseller d'Educació, Investigació, Cultura i Esport: Vicent Marzà Ibáñez.  
ANNEX  
Carta de Serveis de la Junta Qualificadora   
de Coneixements de Valencià de la Generalitat  
  
Compromís institucional  
«Un dels objectius primordials de la Conselleria d'Educació, Investigació, Cultura i Esport és la promoció del valencià com a llengua pròpia. Per aquest motiu, la Junta Qualificadora de Coneixements de Valencià, com a organisme de referència en l'acreditació oficial del valencià, estableix i efectua les proves per a l'acreditació administrativa oficial de coneixements de valencià.  
Des del Consell d'Europa s'ha impulsat el Marc Europeu Comú de Referència de Llengües, un sistema d'ensenyament i aprenentatge d'idiomes que supera les barreres entre els programes educatius europeus i estableix una base comuna de descripció d'objectius, de continguts i de nous mètodes adaptats a un enfocament lingüístic comunicatiu, de manera que s'impulse el multilingüisme, el reconeixement recíproc de certificats i l'aprenentatge significatiu de les llengües.  
  
És per això que la Junta Qualificadora de Coneixements de Valencià incorpora els avanços europeus en matèria d'ensenyament i aprenentatge de llengües a les proves d'acreditació de valencià per tal de garantir a la ciutadania un servei òptim i actualitzat.»  
  
Missatge general  
L'Administració Pública Valenciana ha d'adaptar-se als nous reptes i necessitats de la societat, i per a això ha de modernitzar i millorar de manera contínua els serveis públics que presta. La Generalitat assumeix aquest repte, i amb aquest fi incorpora, dins de la seua política de modernització, el projecte Cartes de Serveis com un instrument de millora a través del qual la ciutadania podrà exigir la prestació d'uns serveis públics amb les màximes garanties de qualitat i conéixer en tot moment el seu grau de compliment. La Generalitat contribueix així a donar resposta a l'exigència continguda en l'Estatut d'Autonomia de la Comunitat Valenciana, que estableix i proclama, en l'article 9, el dret general que tenen tots els seus ciutadans i ciutadanes a gaudir d'uns serveis públics de qualitat.  
  
Serveis  
La Junta Qualificadora de Coneixements de Valencià (JQCV) és la unitat de la Generalitat que té la funció de registrar, expedir, homologar i validar els certificats oficials administratius de coneixements de valencià i organitzar les proves per a obtindre'ls.  
La JQCV presta els serveis següents:  
- Registre i expedició dels certificats de nivells A1, A2, B1, B2, C1 i C2.  
- Homologació dels coneixements de valencià per estudis reglats.  
  
- Validació dels certificats de coneixements de valencià emesos per altres institucions.  
- Convocatòria anual de les proves d'acreditació de coneixements de valencià.  
- Informació sobre tots els aspectes de les proves de certificació.  
  
- Publicació de mostres de proves adaptades al Marc Europeu Comú de Referència per a les Llengües (MECRL).  
  
Compromisos i indicadors  
  
1. Facilitem el procediment de matriculació en les diferents proves convocades, amb la tramitació telemàtica, el pagament de les taxes amb targeta de crèdit i el registre final, durant vint-i-quatre hores mentre dure el termini de matrícula.  
Percentatge de disponibilitat dels mitjans telemàtics durant el període de matrícula. Valor objectiu  
 99 %  
  
  
2. Publiquem, al web de la JQCV, mostres dels exàmens dels diferents nivells convocats en un termini de 7 dies naturals des de la realització de la prova.  
Percentatge del compliment del termini de 7 dies naturals Valor objectiu  
 95 %  
  
  
3. Possibilitem l'accés individual al resultat, amb la comprovació al web de la JQCV, de la qualificació final de la prova durant 30 dies.  
Percentatge de possibilitat d'accés individual al resultat de la prova, durant 30 dies. Valor objectiu  
 99 %  
  
  
4. Enviem el detall de la qualificació obtinguda en cada àrea de la prova als aspirants que ho sol·liciten.  
Percentatge de correus electrònics enviats respecte de les sol·licituds rebudes Valor objectiu  
 99 %  
  
  
5. Agilitzem del procés de revisió de la prova amb l'enviament, per correu electrònic, de la prova avaluada als aspirants que obtinguen una qualificació de NO APTE i ho sol·liciten.  
Percentatge de correus electrònics enviats respecte de les sol·licituds rebudes Valor objectiu  
 99 %  
  
  
6. Remetem, per correu electrònic, el certificat definitiu a totes les persones que hagen obtingut la qualificació final d'APTE en qualsevol de les proves, en el termini d'un mes després de la publicació de la resolució de resultats definitius.  
Percentatge de certificats d'aptitud enviats en el termini establit. Valor objectiu  
 99 %  
  
  
7. Fem pública, durant la setmana de la prova, l'hora de citació per a l'avaluació de les àrees d'expressió i interacció orals, en les proves dels nivells superiors. Els aspirants podran comprovar individualment, en el web de la JQCV, a quina hora han d'acudir a la prova.  
Percentatge de compliment del termini d'una setmana. Valor objectiu  
 95 %  
  
  
  
Ajuda'ns a prestar un servei millor  
«Si té qualsevol problema o dubte sobre el funcionament de la JQCV, o bé desitja aportar algun suggeriment per a millorar els nostres serveis, pot posar-se en contacte amb nosaltres enviant-nos un correu electrònic a la següent adreça: skji@ntn.ff  
També pot presentar una queixa, suggeriment o agraïment, sobre qualsevol aspecte general del servei rebut, o per incompliments dels compromisos de qualitat explicitats en la carta, utilitzant els impresos normalitzats que trobarà en qualsevol de les oficines del registre de la Generalitat, o bé a través del telèfon 012, dels apartats d'atenció al ciutadà o de bústia electrònica del portal.  
Si detecta algun error, li preguem que ens ho comunique al més prompte possible per a poder corregir-lo».  
Si voleu més informació, visiteu el web: http://www.jqcv.gva.es  
  
Ens trobem  
Conselleria d'Educació, Investigació, Cultura i Esport: Subdirecció General de Política Lingüística i Gestió del Multilingüisme  
Avinguda de Campanar, 32  
46043 València  
  
Atenció a la ciutadania  
  
Alacant:  
Carrer de Carratalà, 47  
03781 Alacant  
  
  
Castelló de la Plana:  
Avinguda del Mar, 23  
12309 Castelló de la Plana  
  
València:  
Edifici PROP II, Gregori Gea, 12  
46806 València